DNS-toetse gedoen ná agt verkoolDie voertuie se wrakke. Foto: Verskaf Die identiteit van agt van die nege mense wat Maandag in die vroeë oggendure buite Nelspruit in Mpumalanga in ŉ gru-botsing dood is, moet deur DNS-toetse bevestig word. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, het Dinsdag gesê amptelike stappe om die oorledenes te identifiseer het begin. “DNS-monsters moet van die oorledenes se naasbestaandes geneem word om die oorledenes positief te identifiseer,” het Mabuza gesê. Maroela Media het vroeër berig die botsing het omstreeks 03:50 naby Karino plaasgevind. “ŉ Ligte afleweringsvoertuig en ŉ sportnutsvoertuig het mekaar reg van voor getref, waarna albei voertuie aan die brand geslaan het,” het Mabuza gesê. Agt mense se liggame is op die toneel gevind. Hul liggame is onherkenbaar verbrand. Twee mense is na ŉ hospitaal geneem waar een later dood is. Mabuza het gesê een van die voertuie kom van Mosambiek. “Die polisie werk hard om te verseker dat die oorledenes van Mosambiek se familielede so gou moontlik opgespoor word.” Die voertuie se wrakke. Foto: Verskaf